CELEX: 32019R0651
Language: sk
Date: 2019-04-24 00:00:00
Title: Nariadenie Komisie (EÚ) 2019/651 z 24. apríla 2019, ktorým sa zamieta povolenie zdravotného tvrdenia o potravinách, ktoré odkazuje na vývoj a zdravie detí (Text s významom pre EHP)

25.4.2019   
               
               
                  SK
               
               
                  Úradný vestník Európskej únie
               
               
                  L 110/23
               
            
         NARIADENIE KOMISIE (EÚ) 2019/651
         z 24. apríla 2019,
         ktorým sa zamieta povolenie zdravotného tvrdenia o potravinách, ktoré odkazuje na vývoj a zdravie detí
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 17 ods. 3,
         keďže:
         
                     (1)
                  
                  
                     Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ nie sú povolené Komisiou v súlade s uvedeným nariadením a zaradené do zoznamu povolených tvrdení.
                  
               
                     (2)
                  
                  
                     V nariadení (ES) č. 1924/2006 sa takisto stanovuje, že žiadosti o povolenie zdravotných tvrdení môžu prevádzkovatelia potravinárskych podnikov predkladať príslušnému vnútroštátnemu orgánu členského štátu. Príslušný vnútroštátny orgán má postúpiť platné žiadosti Európskemu úradu pre bezpečnosť potravín (EFSA), ďalej len „úrad“.
                  
               
                     (3)
                  
                  
                     Úrad má po prijatí žiadosti o tejto skutočnosti bezodkladne informovať ostatné členské štáty a Komisiu a vydať k príslušnému zdravotnému tvrdeniu stanovisko.
                  
               
                     (4)
                  
                  
                     Komisia má s prihliadnutím na stanovisko úradu EFSA rozhodnúť o povolení zdravotných tvrdení.
                  
               
                     (5)
                  
                  
                     V nadväznosti na žiadosť, ktorú podala spoločnosť H.J. Heinz Supply Chain Europe B.V. podľa článku 14 ods. 1 písm. b) nariadenia (ES) č. 1924/2006, bol úrad EFSA požiadaný o vydanie stanoviska k zdravotnému tvrdeniu týkajúcemu sa výrobku Nutrimune® a imunitnej obrany proti patogénom v gastrointestinálnom trakte a horných dýchacích cestách (otázka č. EFSA-Q-2016-00008 (2)). Tvrdenie navrhované žiadateľom bolo formulované takto: „Nutrimune® podporuje imunitnú obranu v gastrointestinálnom trakte a horných dýchacích cestách malých detí“.
                  
               
                     (6)
                  
                  
                     Komisii a členským štátom bolo 30. januára 2017 doručené vedecké stanovisko, v ktorom úrad dospel k záveru, že predložené vedecké dôkazy nepostačujú na stanovenie príčinnej súvislosti medzi konzumáciou Nutrimune® (pasterizovaného kravského odstredeného mlieka fermentovaného baktériou Lactobacillus paracasei CBA L74) a imunitnou obranou proti patogénom v gastrointestinálnom trakte a horných dýchacích cestách. Keďže uvedené tvrdenie nie je v súlade s požiadavkami nariadenia (ES) č. 1924/2006, nemalo by sa povoliť.
                  
               
                     (7)
                  
                  
                     Pri stanovení opatrení uvedených v tomto nariadení sa podľa článku 16 ods. 6 nariadenia (ES) č. 1924/2006 zvážili pripomienky žiadateľa, ktoré boli doručené Komisii.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zdravotné tvrdenie uvedené v prílohe k tomuto nariadeniu sa nezaradí do zoznamu povolených tvrdení Únie podľa článku 14 ods. 1 nariadenia (ES) č. 1924/2006.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. apríla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 404, 30.12.2006, s. 9.
         
            (2)  Vestník EFSA (EFSA Journal) (2017) 15(1):4679.
      
      
         
            PRÍLOHA
            
               Zamietnuté zdravotné tvrdenie
            
            
                        Žiadosť – príslušné ustanovenia nariadenia (ES) č. 1924/2006
                     
                     
                        Živina, látka, potravina alebo kategória potravín
                     
                     
                        Tvrdenie
                     
                     
                        Odkaz na stanovisko EFSA
                     
                  
                        Článok 14 ods. 1 písm. b) – zdravotné tvrdenie, ktoré odkazuje na vývoj a zdravie detí
                     
                     
                        Nutrimune® (pasterizované kravské odstredené mlieko fermentované baktériou Lactobacillus paracasei CBA L74)
                     
                     
                        Nutrimune® podporuje imunitnú obranu v gastrointestinálnom trakte a horných dýchacích cestách malých detí.
                     
                     
                        Q-2016-00008